# DATGANIAD YSGRIFENNEDIG

# GAN

# LYWODRAETH CYMRU

|  |  |
| --- | --- |
| **TEITL**  | **Diwrnod Rhyngwladol y Dynion** |
| **DYDDIAD** | **22 Tachwedd 2024** |
| **BY** | **Jane Hutt AS, Ysgrifennydd y Cabinet dros Gyfiawnder Cymdeithasol, y Trefnydd a’r Prif Chwip**  |

Ar 19 Tachwedd, buom yn dathlu Diwrnod Rhyngwladol y Dynion a'r gwerth cadarnhaol y mae dynion yn ei gynnig i'r byd, eu teuluoedd a'u cymunedau, gan dynnu sylw at fodelau rôl cadarnhaol a chodi ymwybyddiaeth o les dynion. Y thema ar gyfer 2024 yw "**Modelau Rôl Gwrywaidd Cadarnhaol**". Mae Diwrnod Rhyngwladol y Dynion yn ddiwrnod i godi ymwybyddiaeth fyd-eang am lawer o faterion sy'n wynebu dynion.

**Lles dynion**

Yn anffodus, mae dynion yn parhau i gynrychioli'r grŵp mwyaf tebygol o gyflawni hunanladdiad. Mae hyn yn rhywbeth y gellir ei atal, ac nid yw byth yn anochel. Mae achosion o hunanladdiad dair gwaith yn uwch ymhlith dynion na menywod. Rydym yn deall bod nifer o ffactorau a all arwain at y digwyddiadau trasig hyn ac, fel rhan o ddatblygiad ein Strategaeth Atal Hunanladdiad a Hunan-niwed newydd, rydym yn mabwysiadu dull trawslywodraethol ac amlasiantaethol i adeiladu ar y gwaith sydd eisoes wedi'i wneud i gynnig cefnogaeth i'r rhai sydd fwyaf agored i niwed.

Mae'r dadansoddiad o'r ymatebion i'r Strategaeth Iechyd Meddwl a Llesiant Meddyliol ddrafft a'r ymgynghoriad ar y Strategaeth Atal Hunanladdiad a Hunan-niweidio bellach wedi'i gwblhau a bydd yn llywio'r strategaeth derfynol a'r cynllun cyflawni a gyhoeddir yn gynnar yn y flwyddyn newydd. Yn 2022, fe wnaethom gyflwyno Gwyliadwriaeth Amser Real Hunanladdiad Tybiedig yng Nghymru er mwyn rhoi gwybodaeth i helpu partneriaid i dargedu gweithgarwch atal, sicrhau bod cymorth ar gael, ac i ymateb pan fo angen. Cyhoeddwyd yr adroddiad blynyddol cyntaf ar 11 Ionawr 2024.

Mae Men's Sheds Cymru yn un o'r sefydliadau y mae Llywodraeth Cymru yn eu cefnogi sy'n gyfrifol am hyrwyddo cysylltiad, sgwrsio a chreu gan wella lles a lleihau unigrwydd ac unigedd cymdeithasol. Mae llawer o bobl eisoes yn gallu cael gafael ar yr adnoddau gwych niferus sydd ar gael yn ein cymunedau neu'n gallu troi at eu ffrindiau a'u teulu i gael help a chyngor. Fodd bynnag, gall hyn fod yn anodd i rai, ac felly defnyddir presgripsiynu cymdeithasol, a elwir weithiau'n atgyfeiriad cymunedol, fel ffordd o gysylltu unigolion â gweithgareddau anghlinigol yn eu cymuned i helpu i wella eu hiechyd a'u lles. Lansiwyd y Fframwaith Cenedlaethol ar gyfer Presgripsiynu Cymdeithasol ym mis Rhagfyr 2023.

Mae'r Fframwaith Cenedlaethol ar gyfer Presgripsiynu Cymdeithasol yn nodi cyd-ddealltwriaeth o bresgripsynu cymdeithasol ac yn darparu canllawiau i gomisiynwyr a darparwyr gwasanaethau.

Rydym wedi gweithio gydag Iechyd Cyhoeddus Cymru i ddatblygu **Hapus, y Sgwrs Genedlaethol ar Lesiant Meddwl**, ymgyrch genedlaethol sy'n ceisio annog pobl i flaenoriaethu eu lles meddyliol a'u cymell i weithredu trwy ymgysylltu ag ymddygiadau, gweithgareddau ac asedau sy'n hybu lles yn eu cymuned. Mae Hapus yn annog pobl i fyfyrio ar yr hyn sy'n eu helpu i deimlo'n dda a'i nod yw ysbrydoli'r boblogaeth i roi cynnig ar weithgareddau eraill sy'n seiliedig ar dystiolaeth y gwyddys eu bod yn hyrwyddo lles meddyliol.

Rydym yn parhau i gefnogi Cynllun Dyn gan Cymru Ddiogelach sy'n amddiffyn ac yn cefnogi pob dyn, gan gynnwys dynion hoyw, heterorywiol, deurywiol a thrawsrywiol sydd wedi profi cam-drin domestig yng Nghymru. Mae Cynllun Dyn yn gweithio i wella diogelwch a chynyddu llesiant drwy ddull cydweithredol gyda phartneriaid ledled Cymru ac rydym yn croesawu Bil Hawliau Cyflogaeth Llywodraeth y DU a'i gefnogaeth ar gyfer hawliau sy'n ystyriol o deuluoedd, gan gynnwys newidiadau i absenoldeb tadolaeth, absenoldeb rhieni ac absenoldeb oherwydd profedigaeth. Gallai'r newidiadau hyn olygu bod llawer mwy o weithwyr yn elwa ar newidiadau gan gynnwys tadau a phartneriaid na fyddent wedi bod yn gymwys ar gyfer absenoldeb tadolaeth o'r blaen.

**Modelau rôl cadarnhaol**

Mae Strategaeth Trais yn erbyn Menywod, Cam-drin Domestig a Thrais Rhywiol 2022-2026 Llywodraeth Cymru wedi blaenoriaethu ymyrraeth gynnar ac atal fel rhan o ddull system gyfan gadarn lle mae dynion yn cael modelu rôl cadarnhaol, cyngor dibynadwy, ac yn bwysicach, gweithio mewn partneriaeth ar bob lefel i atal trais rhag digwydd yn y lle cyntaf.

Mae Achrediad y Rhuban Gwyn yn fenter fyd-eang i roi terfyn ar drais dynion yn erbyn menywod. Mae'n galw ar fechgyn a dynion i weithredu i wneud gwahaniaeth. Llwyddodd Llywodraeth Cymru i adnewyddu ei hachrediad ym mis Mawrth 2023 i ddangos ymrwymiad ac arweinyddiaeth glir yn y maes hwn. Llywodraeth Cymru yw'r unig weinyddiaeth o Lywodraeth y DU o hyd i gael achrediad y Rhuban Gwyn. Rydym am i'n cymunedau herio ymddygiadau amhriodol a chynnig cefnogaeth. Mae hyn yn cynnwys grymuso dynion i ymgysylltu â dynion a bechgyn eraill i dynnu sylw at ymddygiad camdriniol a rhywiaethol ymhlith eu ffrindiau, cydweithwyr a chymunedau i hyrwyddo diwylliant o gydraddoldeb a pharch. Rydym yn gwahodd pob dyn ledled Cymru i fod yn **Llysgennad Rhuban Gwyn**.

Rydym yn cydnabod pwysigrwydd modelau rôl cadarnhaol ym mywydau pobl ifanc ac ym mis Gorffennaf 2023 lansiodd Llywodraeth Cymru ymgyrch Sound. Amcanion cyffredinol yr ymgyrch oedd:

* Cynyddu ymwybyddiaeth ymhlith dynion o ymddygiadau cynnar sy'n peri pryder o ran trais yn erbyn menywod, cam-drin domestig a thrais rhywiol.
* Cynyddu cyfranogiad dynion mewn sgyrsiau ynghylch cydberthnasau iach i herio ymddygiadau ac agweddau niweidiol tuag at fenywod.
* Cynyddu dealltwriaeth dynion o'r lefelau niwed sy'n gysylltiedig â phob math o drais yn erbyn menywod.

Un darn allweddol o ddealltwriaeth ymddygiadol ar gyfer Sound oedd bod dynion yn gwrando ar ddynion ac felly, o gysylltu hyn â'r tueddiadau presennol o ran ymgysylltu â dylanwadwyr, penderfynwyd ei bod yn hanfodol defnyddio modelau rôl gwrywaidd proffil uchel yn yr ymgyrch.

Gan bod y cyfryngau cymdeithasol yn gallu dal sylw cynulleidfa fawr, mae **modelau rôl gwrywaidd cadarnhaol** yn chwarae rhan enfawr wrth godi ymwybyddiaeth o faterion cymdeithasol a gwrthsefyll agweddau ac ymddygiadau eithafol a niweidiol.

Cafwyd ymateb cadarnhaol iawn wrthddefnyddio dylanwadwyr fel modelau rôl cadarnhaol o dimau chwaraeon Cymru, cerddorion o Gymru, a phersonoliaethau sydd ar y ffrydiau adloniant poblogaidd fel teledu realiti.

* Daeth Ben Davies, Joe Morrell a David Brooks o Gymdeithas Bêl-droed Cymru at ei gilydd ar gyfer sgwrs yn yr ystafell newid am wrywdod cadarnhaol, a'r hyn y gall dynion ei wneud i helpu menywod i deimlo'n ddiogel yn gyhoeddus, a chafodd y cynnwys hwn ei weld yn ystod Gemau Rhagbrofol Cymru yn yr Ewros ac ar Ddiwrnod y Rhuban Gwyn.
* Trafododd Ellis Jenkins, Theo Cabango a Teddy Williams o Rygbi Caerdydd gydberthnasau iach, modelau rôl gwrywaidd a sut i gael cyngor adeiladol gan ffrindiau a chyfoedion.
* Cafodd Sound sgwrs gyda'r band Chroma o Gymru cyn iddynt fynd ar daith gyda'r Foo Fighters. Trafodwyd eu profiadau o ymddygiad misogonistaidd yn y diwydiant cerddoriaeth. Bu tipyn o sylw yn y wasg am hyn.
* Ymwelodd Connagh Howard o Love Island â'i ysgol uwchradd cyfrwng Cymraeg i sgwrsio â myfyrwyr am gyderthnasau yn gyffredinol.
* Hefyd, trafododd Andrew Jenkins o'r rhaglen The Traitors ar y BBC a'i fab Morgan effaith trawma rhwng cenedlaethau ar ddatblygu cydberthnasau iach.

Fodd bynnag, mae wedi bod yn bwysig sicrhau bod y dylanwadwyr sy'n cael eu defnyddio nid yn unig yn unigolion enwog/proffil uchel ond hefyd yn ddylanwadwyr yn y gymuned sydd eisoes â swyddi o ymddiriedaeth a gwerth yn eu perthynas â dynion ifanc.

Mae'r defnydd o fodelau rôl sy'n cysylltu â'r gymuned, lle mae person sydd eisoes yn y gymuned yn llysgenhadon, wedi bod yn un o elfennau mwyaf llwyddiannus yr ymgyrch hyd yma. Mae wedi sbarduno newid y gellir ei weld yn yr unigolion y maent wedi gweithio â nhw.

Mae Zhivago (Vago) Greaux yn Rheolwr Prosiect yn Lloyds Banking Group. Mae hefyd yn hyfforddwr bocsio yng Nghlwb Bocsio Amatur St Joseph, lle daeth i gysylltiad â Sound am y tro cyntaf. O ganlyniad i'w gysylltiad cyson, mae Vago bellach yn cynnal sesiynau annibynnol ar lefel genedlaethol gyda Lloyds Banking Group i hyd at 500 o'u gweithwyr. Mae Vago yn fodel rôl ar gyfer gwrywdod cadarnhaol, yn ogystal â gweithio i gyfathrebu gwerth yryr ymgyrch i gannoedd o ddynion ifanc sy'n aelodau o glwb St Joseph.